TÁJÉKOZTATÁS LÉGI ÚTON TÖRTÉNŐ GRAVITÁCIÓS ÉS MÁGNESES MÉRÉSRŐL
A MOL-TPOC Buzsák Szénhidrogén Koncessziós Kft. megbízásából a Bell Geospace Limited vállalat kőolaj és földgáz kutatáshoz kapcsolódó repülőgépes geofizikai méréseket tervez 2026. március 18. és március 28. között a Balaton délnyugati térségében, ami Zalakarost is érinti.
A tevékenység a bányafelügyeleti hatáskörben eljáró Szabályozott Tevékenységek Felügyeleti Hatósága és a Honvédelmi Minisztérium engedélyeivel történik.
A mérések egy kisrepülőgéppel történnek, amelynek fel- és leszállási helye a Pécs–Pogány repülőtér.
· A napi repülések várhatóan 6:30-kor kezdődnek, és legkésőbb 19:00 óráig tartanak.
· A repülőgép a mérés során lakott területeken kívül engedélyezetten legalább 80 méter magasan, míg lakott területek felett minimum 300 méter magasan közlekedhet, ennél alacsonyabban nem repül.
· A teljes engedélyezett repülési terület (piros vonallal határolt terület a mellékelt ábrán) a fordulók miatt és a műszerek kalibrálása érdekében nagyobb, mint a mérési terület (fekete vonallal jelölt terület).
· Az elvégzendő mérések passzívak: sem a repülőgép, sem a telepített mérőműszerek nem sugároznak, a mérés megfigyelésen alapul.
· A zajcsillapítást is figyelembe vevő tervezésnek köszönhetően a repülőgép hangja nem magasabb, mint 70 dB lakott területen kívül (ez egy átlagos porszívó zajszintjének felel meg. Lakott területen a háromszoros magasság miatt ennél lényegesen halkabb.)
Az esetleges kellemetlenségekért, zavarásért szíves elnézésüket kérjük.
MOL-TPOC Buzsák Szénhidrogén Koncessziós Kft. megbízásából:
a MOL Magyar Olaj- és Gázipari Nyilvánosan Működő Részvénytársaság

